Motoriste gewaarsku oor oorstromings in StellenboschDie oorstroming op die R44 naby die Mooiberge-padstal tussen Stellenbosch en Somerset-Wes. (Foto: Facebook / Stellenbosch- plaaslike munisipaliteit) Die Stellenbosch- plaaslike munisipaliteit het motoriste gewaarsku om versigtig te ry weens oorstromings op die R44 naby die Mooiberge-padstal tussen Stellenbosch en Somerset-Wes. “Noodspanne is ontbied. “Skakel asseblief jul motor se kopligte aan, hou ŉ veilige volgafstand en ry versigtig,” het die munisipaliteit Maandag by ŉ foto van ŉ motor met sy voorpunt onder water op Facebook gewaarsku. Stuart Grobbelaar, munisipale woordvoerder, sê rampbestuurspanne is op gereedheidsgrondslag geplaas om inwoners by te staan, aangesien swaar reën en stormsterk winde tot Woensdag oor groot dele van die streek en provinsie voorspel word. “Swaar reën het sedert gisteraand [Sondagaand] oor groot dele van die Wes-Kaap, waaronder Stellenbosch, uitgesak. Op die R44 het ŉ wolkbreuk vanoggend tot groot watermassas gelei. Dit het ŉ gedeelte van die R44-snelweg versper en die vloei van veral uitgaande verkeer na Somerset-Wes belemmer. Ons nooddienste is op die toneel.” Grobbelaar het ŉ beroep op inwoners gedoen om seker te maak dat die afvoerpype by hul huise oop en skoon is sodat geen versperrings die vloei van water na dreine kan belemmer nie. “Ons rampbestuurspanne is op gereedheidsgrondslag geplaas om inwoners en besoekers by te staan waar moontlik.” Kaapstad se rampbestuursentrum sê daar is tot dusver geen ernstige voorvalle aangemeld sedert die kouefront die provinsie getref het nie. Benewens sporadiese oorstromings in sommige gebiede is voorvalle van versperde dreine in informele nedersettings in Langa, Khayelitsha, Ottery, Lwandle, Strandfontein, Crossroads, Philippi en Gugulethu by die sentrum aangemeld. “Hierdie voorvalle word deur die departement vir paaie en stormwater hanteer, wat die dreine skoonmaak.” Die reën bied welkome verligting nadat brandspanne vyf dae lank gespook het om ŉ brand wat op die Lourensford-landgoed naby Somerset-Wes ontstaan het, te blus. Die brand het onder meer na die Helderberg-natuurreservaat versprei en verskeie huise in Silwerboomkloofweg in Spanish Farm verwoes. Jo-Anne Otto, woordvoerder van die Kaapse Wynland-distriksmunisipaliteit, het Maandag gesê nog baie meer reën is nodig om te verseker dat alle smeulende kole geblus word.